## Mazón destaca el compromís i col·laboració del Consell amb el Col·legi Oficial de Veterinaris de València

*** El president de la Generalitat ha agraït la labor d'este col·legi professional que ha celebrat el seu 125 aniversari
* Ressalta que, per primera vegada en la història de l'Administració valenciana, s'ha creat una direcció general que s'ocupa del benestar animal, com és la direcció general de Medi Natural i Animal**

**València.**

El president de la Generalitat, Carlos Mazón, ha destacat el compromís i la col·laboració del Consell amb el Col·legi Oficial de Veterinaris de València, durant la seua visita a la nova seu d'este col·legi professional.

En el transcurs de l'acte, en el qual ha estat acompanyat per la presidenta del Col·legi de Veterinaris de València, Inmaculada Ibor, i pel conseller d'Agricultura, Ramaderia i Pesca, José Luis Aguirre, el president ha subratllat que, per primera vegada en la història de l'Administració valenciana, el Consell ha creat una direcció general que s'ocupa del benestar animal, com és la direcció general de Medi Natural i Animal.

Durant la seua intervenció, ha agraït “la labor i el compromís” d'este col·legi professional, al qual ha considerat “un dels més actius”, i ha destacat la seua capacitat d'atendre “el reciclatge, la formació i l'intercanvi d'experiències entre tots els col·legiats”.

Així mateix, ha qualificat de necessària la col·laboració del Col·legi de Veterinaris per a “afrontar de manera coordinada” reptes com “l'abandó zero” de mascotes, o la introducció del concepte de “responsabilitat dels propietaris” perquè, segons ha explicat, no és més responsable qui més animals acull sinó qui és conscient de les seues limitacions i actua en conseqüència.

El cap del Consell també ha subratllat la col·laboració de l'organisme que representa els veterinaris amb altres col·legis professionals, com el de metges o farmacèutics, i els ha instat a participar en el desenvolupament del nou marc normatiu que es troba actualment en estudi.

L'Il·lustre Col·legi Oficial de Veterinaris de València (ICOVV) té els seus orígens en 1897, per això en 2022 es va celebrar el 125 aniversari de l'origen de la corporació, i té entre les seues funcions l'ordenació de la professió veterinària i la vigilància del seu exercici, la formació i perfeccionament professional, defendre els interessos dels col·legiats o col·laborar amb els poders públics en la consecució de la salut de persones i animals.

Fecha: 22/09/2023